Predkladacia správa

Materiál sa predkladá na rokovanie vlády Slovenskej republiky z vlastnej iniciatívy v nadväznosti na § 3 zákona č. 586/2001 Z. z. o štátnom rozpočte na rok 2002 a uznesením vlády č. 445 z 25.4.2002 ako ekonomická požiadavka na zabezpečenie potrebných finančných prostriedkov pre kapitolu Úradu geodézie, kartografie a katastra SR prekročením záväzného ukazovateľa kapitálových výdavkov o sumu 4 mil. Sk v súvislosti s prekročením záväzného ukazovateľa príjmov o 8,1 mil. Sk.

Vývoj v oblasti geodézie a kartografie možno charakterizovať sústavným nárastom požiadaviek na poskytovanie výstupov v digitálnej forme. Základná báza údajov pre geografický informačný systém (ďalej len „ZB GIS“) ako súčasť Automatizovaného systému geodézie, kartografie a katastra a časti štátneho informačného systému predstavuje priestorový lokalizačný základ informačných systémov pre budovanie odvetvových informačných systémov.  	

Na zavedenie výkonnejších a predovšetkým kvalitnejších digitálnych technológií je potrebné naštartovať budovanie komplexného systému ZB GIS novej generácie, ktoré bude trvať niekoľko rokov. Tento krok si v prvej etape vyžaduje finančne zabezpečiť kapitálové výdavky v objeme 4 mil. Sk na zakúpenie digitálnych fotogrametrických pracovných staníc a príslušných programových produktov. Zmena záväzných ukazovateľov štátneho rozpočtu na rok 2002 pre kapitolu Úradu geodézie, kartografie a katastra SR sa navrhuje v nadväznosti na prekročenie plánovaných príjmov Geodetického a kartografického ústavu Bratislava. 

Realizácia návrhu pozitívne podporí budovanie informačného systému rezortu Ministerstva životného prostredia SR v nadväznosti na projekt Európskej komisie GIS Natura 2000.

Materiál bol zaslaný na medzirezortné pripomienkové konanie, pričom predkladaný materiál v plnom rozsahu zohľadňuje stanovisko Ministerstva financií SR. 

Materiál je potrebné prerokovať najneskôr do 14. decembra 2002 z dôvodu rešpektovania časových limitov pre zmenu záväzných ukazovateľov štátneho rozpočtu v roku 2002.